DEĊIŻJONI TAL-KUMMISSJONI
tal-24 ta' Settembru 2009
li teskludi mill-finanzjament Komunitarju ċerta nefqa mġarrba mill-Istati Membri taħt it-Taqsima ta' Garanzija ta' Fond Agrikolu Ewropew dwar Gwida u Garanzija (FAEGG), il-Fond Agrikolu Ewropew ta’ Garanzija (FAEG) u l-Fond Agrikolu Ewropew għall-Iżvilupp Rurali (l-FAEŻR)
(notifikata bid-dokument numru C(2009) 7044)
(It-testi biċ-Ċek, bil-Finlandiż, bil-Franċiż, bil-Ġermaniż, bil-Grieg, bl-Ingliż, bl-Ispanjol, bil-Litwan, bil-Malti, bl-Olandiż, bil-Pollakk, bil-Portugiż, bis-Sloven, bit-Taljan u bl-Ungeriż biss huma awtentiċi)
(2009/721/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1258/1999 tas-17 ta' Mejju 1999 dwar il-finanzjament tal-politika komuni agrikola (1), u b'mod partikolari l-Artikolu 7(4) tiegħu,
Wara li kkunsidrat ir-Regolament tal-Kunsill (KE) Nru 1290/2005 tal-21 ta' Ġunju 2005 dwar il-finanzjament tal-politika komuni agrikola (2), u b'mod partikolari l-Artikolu 31 tiegħu,
Wara li kkonsultat lill-Kumitat dwar il-Fondi Agrikoli,
Billi:
(1)
Skont l-Artikolu 7(4) tar-Regolament (KE) Nru 1258/1999, u l-Artikolu 31 tar-Regolament (KE) Nru 1290/2005, il-Kummissjoni għandha twettaq il-verifiki meħtieġa, tikkomunika lill-Istati Membri r-riżultati ta' dawn il-verifiki, tieħu nota tal-kummenti tal-Istati Membri, tagħti bidu għal diskussjonijiet bilaterali sabiex ikun jista' jintlaħaq ftehim mal-Istati Membri involuti, u tikkomunikalhom formalment il-konklużjonijiet tagħhom.
(2)
L-Istati Membri kellhom opportunità jitolbu t-tnedija ta' proċedura ta' konċiljazzjoni. Dik l-opportunità ntużat f'xi każi u r-rapport maħruġ dwar ir-riżultat ġie eżaminat mill-Kummissjoni.
(3)
Skont ir-Regolament (KE) Nru 1258/1999 u r-Regolament (KE) Nru 1290/2005, tista' tiġi ffinanzjata biss in-nefqa agrikola mġarrba b'mod li ma jiksrux ir-regoli Komunitarji.
(4)
Fid-dawl tal-verifiki li twettqu, tar-riżultat tad-diskussjonijiet bilaterali u tal-proċeduri ta' konċiljazzjoni, parti min-nefqa ddikjarata mill-Istati Membri ma tissodisfax dan ir-rekwiżit u għalhekk ma tistax tiġi ffinanzjata taħt it-Taqsima tal-Garanzija tal-FAEGG, il-Fond Agrikolu Ewropew ta’ Garanzija, minn hawn 'il quddiem imsejjaħ il-FAEG u l-Fond Agrikolu Ewropew għall-Iżvilupp Rurali, minn hawn 'il quddiem imsejjaħ l-FAEŻR.
(5)
Għandhom jiġu indikati l-ammonti li mhumiex meqjusa li jaqgħu taħt it-Taqsima ta' Garanzija tal-FAEGG, il-FAEG u l-FAEŻR. Dawn l-ammonti mhumiex marbutin man-nefqa mġarrba aktar minn erbgħa u għoxrin xahar qabel in-notifika bil-miktub mill-Kummissjoni dwar ir-riżultati tal-verifiki lill-Istati Membri.
(6)
F’dak li għandu x'jaqsam mal-każijiet koperti minn din id-Deċiżjoni, il-valutazzjoni tal-ammonti li għandhom jiġi esklużi minħabba nuqqas ta' konformità mar-regoli Komunitarji ġiet innotifikata mill-Kummissjoni lill-Istati Membri f'rapport fil-qosor dwar is-suġġett.
(7)
Din id-Deċiżjoni hija mingħajr ħsara għal kwalunkwe konklużjoni finanzjarja li l-Kummissjoni tista' tiġbed mis-sentenzi tal-Qorti tal-Ġustizzja fil-każijiet pendenti fis-6 ta' Jannar 2009 u li huma marbutin mal-kontenut tagħha,
ADOTTAT DIN ID-DEĊIŻJONI:
Artikolu 1
In-nefqa elenkata fl-Anness għal din id-Deċiżjoni, imġarrba mill-aġenziji ta' ħlas akkreditati tal-Istati Membri u ddikjarata taħt it-Taqsima ta' Garanzija tal-FAEGG, taħt il-FAEG u taħt l-FAEŻR għandha tiġi eskluża mill-finanzjament Komunitarju minħabba n-nuqqas ta’ konformità tagħha mar-regoli Komunitarji.
Artikolu 2
Din id-Deċiżjoni hija indirizzata lir-Renju tal-Belġju, ir-Repubblika Ċeka, ir-Repubblika Federali tal-Ġermanja, l-Irlanda, ir-Repubblika tal-Greċja, ir-Renju ta’ Spanja, ir-Repubblika Franċiża, ir-Repubblika Taljana, ir-Repubblika tal-Litwanja, il-Gran Dukat tal-Lussemburgu, ir-Repubblika tal-Ungerija, ir-Repubblika ta’ Malta, ir-Renju tal-Olanda, ir-Repubblika tal-Awstrija, ir-Repubblika tal-Polonja, ir-Repubblika tal-Portugall, ir-Repubblika tas-Slovenja, ir-Repubblika tal-Finlandja u r-Renju Unit u l-Irlanda ta' Fuq.
Magħmul fi Brussell, l-24 ta’ Settembru 2009.